દ્વિચક્રી વાહન ક્ષેત્રે સ્પર્ધા તથા ઓનરશિપના ખર્ચમાં વધારો થઈ રહ્યો છે. તેના કારણે નજીકના ભવિષ્યમાં વોલ્યુમને નુકસાન થવાનું શક્ય હોવાથી પાછલા કેટલાક મહિનાઓ દરમિયાન દ્વિ-ચક્રી વાહન કંપનીઓના શેર્સ દબાણ હેઠળ આવ્યા છે. જોકે, ભારતની સૌથી મોટી દ્વિ-ચક્રી વાહન કંપની, હીરો મોટોકોર્પ દ્વારા સપ્ટેમ્બર ક્વાર્ટરના પરિણામ બાદ તેના વૃદ્ધિના ગાઇડન્સમાં કોઈ પરિવર્તન કરવામાં ન આવતાં તે રોકાણકારોના વિશ્વાસને વેગ આપી શકે. વોલ્યુમમાં ઘટાડાના કારણે અર્નિંગ ડાઉનગ્રેડનું જે જોખમ હતું તે ઘટી રહ્યું છે તેથી હીરો મોટોકોર્પમાં વેલ્યૂ ઇન્વેસ્ટર્સનો રસ ધીમે ધીમે વધી શકે. આ રોકાણકારો એવી કંપનીઓની તલાશમાં છે જે તાજેતરના કરેક્શન બાદ તેની લાંબા ગાળાની સરેરાશની નીચે ટ્રેડિંગ થતી હોય અને વાજબી વોલ્યુમ ગ્રોથની સંભાવના ધરાવતી હોય.